Kal Penn

**Kalpen Suresh Modi**, poznatiji pod umjetničkim imenom **Kal Penn**, američki je glumac i političar.

Kao glumac poznat je po ulogama Kumara Patela u seriji filmova *Harold i Kumar* i dr. Lawrencea Kutnera u *FOX*-ovoj medicinskoj seriji *Dr. House*. Također je poznat po filmu *Imenjak* (*The Namesake*), koji je dobio dobre ocjene od kritičara. Predavao je i na *Univerzitetu Pennsylvanije* kao gostujući predavač u programu *Filmskih studija*.

8. 4. 2009. objavljeno je da će se Penn pridružiti administraciji Baracka Obame kao pomoćnik direktora Ureda Bijele kuće za javne poslove. To je učinilo potrebnim da se njegov lik, Kutner, isključi iz *Dr. Housea*. Penn je 1. 6. 2010. dao ostavku na spomenutu funkciju kako bi se nakratko vratio glumi. Snimio je 3. nastavak iz serije filmova *Harold i Kumar*, a zatim se vratio u Bijelu kuću na istu funkciju.

## Djetinjstvo i obrazovanje 
Rođen je kao Kalpen Suresh Modi, od oca Suresha (inžinjer) i majke Asmite (evaluatorica parfema). Roditelji su mu emigrirali iz Indije, a pripadaju narodu Gudžarati. Izjavio je da je na njegovo zanimanje na politiku značajno utjecalo to što su njegov djed i baka marširali s Mahatmom Gandhijem u borbi za nezavisnost Indije.

Pohađao je srednju školu u Marlborou (New Jersey) i svirao je baritonski saksofon u *jazz*-bendu. Zatim je pohađao Akademiju scenskih umjetnosti u okviru srednje škole *Howell* za studente prve, druge i treće godine; prebacio se u srednju školu u Freehold Townshipu na apsolventskoj godini. Bio je aktivan u školskim pozorišnim aktivnostima, a konkurisao je i za forenzički tim iz Freehold Townshipa. Zatim se upisao na *UCLA*, gdje je diplomirao film i sociologiju.

## Glumačka karijera 
Prva Pennova uloga na velikom ekranu bila je u filmu *Express: Aisle to Glory*. Otada se pojavio u sljedećim filmovima: *Američki Desi*, *Dernek film*, *Najbolje iz Malibua*, *Nešto poput ljubavi*, *Čovječe, gdje je zabava?*, *Ljubav nema cijene*, *Superman: Povratak*, *Dernek film 2*, *Veliki film*, *Imenjak*, serija filmova *Harold i Kumar* te nepotpisano pojavljivanje u *Bitki za Božić*.

Rekao je da je svoje umjetničko ime "napravio" kao šalu: "Skoro kao šala da dokažem prijateljima da griješe i polovično kao pokušaj da provjerim da li će upaliti ono što mi je rečeno (tj. da su anglizirana imena privlačnija u industrijama u kojima dominiraju bijelci). Stavio sam 'Kal Penn' na moju biografiju i fotografije." Broj povratnih poziva za audicije koje je dobio porastao je za 50%. Izjavio je da preferira originalno ime i da "Kal Penn" koristi samo u profesionalne svrhe.

U januaru 2007. pojavio se u prve 4 epizode 6. sezone serije *24* kao Ahmed Amar, tinejdžer-terorist. Rekao je da je skoro odbio tu ulogu zbog lične etike, izjavivši: *"Imam veliki politički problem s tom ulogom. To je u suštini bilo prihvatanje jednog oblika rasnog profiliranja. Mislim da je to odbojno. Ali to je bilo prvi put da sam imao priliku da dignem stvari u zrak i uzmem jednu porodicu za taoce. Kao glumac, zašto ne bih trebao imati takvu priliku? Zato što sam smeđeg tena i što bih se trebao bojati veze između medijske slike i načina na koji ljudi razmišljaju?"*

Također u januaru 2007. pojavio se u komediji-parodiji *Veliki film*, te u seriji *Zakon i red: Odjel za žrtve*. U maju te godine dobio je nagradu *Asian Excellence Award* za najboljeg glumca za ulogu u *Imenjaku*.

U jesen 2007. pridružio se postavi serije *Dr. House* kao Lawrence Kutner, jedan od kandidata za Houseov novi tim. *E!* je objavio da je Penn potpisao ugovor za stalnu ulogu u seriji, zajedno s Olivijom Wilde i Peterom Jacobsonom i to je potvrđeno u epizodi *Games* (4x09). Penn je nastavio sa serijom do epizode *Simple Explanation* (5x20), koja je emitirana 6. 4. 2009. i u kojoj Kutner izvrši samoubistvo bez ikakve ranije naznake ili objašnjenja. Imao je i dodatno pojavljivanje kao Houseova halucinacija u finalu 5. sezone (*Both Sides Now*), koje je emitirano 11. maja te godine. Međutim, zbog novog posla u Bijeloj kući Penn nije mogao doći na snimanje epizode. Isječak u kojem on govori "Šteta što ovo nije istina" snimljen je nešto ranije.

Osim uloge u *Dr. Houseu*, najpoznatiji je po ulozi u filmu *Harold i Kumar* (kasnije su snimljena još 2 nastavka). Tu glumi Kumara Patela, pušača marihuane, koji s prijateljem Haroldom Leejem (John Cho) odlazi u restoran brze hrane *White Castle*. Za razliku od Kumara, Penn je vegetarijanac i ne puši marihuanu, tvrdeći da to nije za njega.

13. jula 2011. na *Facebooku* je objavljeno da će se Penn pridružiti ekipi serije *Kako sam upoznao vašu majku* u njenoj 7. sezoni.

## Politički interesi 
mini|desno|250px|Penn govori na skupu u kulturnom centru *Nyumburu* Univerziteta *Maryland* u sklopu Obamine predsjedničke kampanje.
Penn je bio pristalica predsjedničke kampanje Baracka Obame 2007. i 2008. godine i član Obaminog *Nacionalnog komiteta za politiku u vezi s umjetnošću*. Pojavio se u Obaminom videoklipu *"Sí Se Puede Cambiar"*, te na Obaminoj inauguralnoj proslavi u *Lincoln Memorialu* 18. 1. 2009, zajedno s komičarem Georgeom Lopezom.

Početkom 2009. Pennu je ponuđeno mjesto pomoćnika direktora Ureda Bijele kuće za javne poslove u Obaminoj administraciji, koje je on prihvatio. Zbog toga je Kutner morao biti uklonjen iz *Dr. Housea*. U svojoj novoj ulozi u Obaminoj administraciji Penn je služio kao veza sa zajednicama Azijskih Amerikanaca i ljudi porijeklom s pacifičkih otoka. Počeo je ponovo koristiti svoje pravo ime, Kalpen Modi. Pošto je već preuzeo obavezu prije no što je dobio posao u Bijeloj kući, Penn je 1. 6. 2010. privremeno napustio novo radno mjesto i vratio se glumačkoj karijeri.

## Ostale aktivnosti 
2008. godine Penn je radio kao gostujući predavač *Azijskoameričkih studija* na *Univerzitetu Pennsylvanije*. Držao je dva kursa: "Imidž Azijskih Amerikanaca u medijima" i "Savremeni američki tinejdžerski film".

Trenutno radi na diplomi iz oblasti međunarodne sigurnosti na *Univerzitetu Stanford*.

## Filmografija 
### Film 
### Televizija 
## Reference 
## Vanjski linkovi 
* 
* Kal Penn  na *Whitehouse.gov*

Kategorija:Rođeni 1977.
Kategorija:Američki glumci
Kategorija:Američki političari
Kategorija:Amerikanci porijeklom iz Indije
Kategorija:Živi ljudi